Kaspars Dimiters

**Kaspars Dimiters** (dzimis  Rīgā) ir latviešu dziedātājs, komponists un dzejnieks.

## Biogrāfija un mūziķa karjera
Dzimis 1957. gadā Rīgā aktieru Vijas Artmanes un Artūra Dimitera ģimenē. Ģitārspēli sācis apgūt 13 gadu vecumā, 15 gados sācis sacerēt dziesmas.

1979. gadā ierakstījis pirmās dziesmas Latvijas Radio. Sācis rakstīt dziesmu tekstus komponistam Zigmaram Liepiņam, kā arī Uldim Stabulniekam, Gunāram Rozenbergam un Ivaram Vīgneram. 1981. gadā K. Dimitera un Sandras Ozolītes izpildītā dziesma *Princesīte* guva panākumus "Mikrofona dziesmu aptaujā" un viņu uzstāšanās tika iekļauta noslēguma koncertā. 1983. gadā sāka darboties Z. Liepiņa vadītajā Filharmonijas grupā Opus, kur sacerēja vārdus un iedziedāja vairākas dziesmas Rīgas Kinostudijas filmai "Vajadzīga soliste". 1985. gadā Dimiters atsāka solokarjeru un vairākas šī daiļrades posma dziesmas Latvijā ieguva lielu popularitāti.

Astoņdesmito gadu beigās K. Dimiters pievērsās kristietībai un kļuva par Krimuldas luterāņu draudzes priekšnieku un ķesteri (1988—1996). Deviņdesmito gadu beigās pārgāja pareizticībā.

Bez dziesmu sacerēšanas K. Dimiters ir sarakstījis libretus Z. Liepiņa operām "*Parīzes Dievmātes katedrāle*" (1997) un "*No Rozes un asinīm*" (2000), operetei "*[[Sikspārnis (operete)|Sikspārnis]]*" (2002) un muzikālajai drāmai "*Vadonis*" (2009). Ir mūzikas autors vairākām teātra izrādēm.

## Sabiedriskā darbība un publicistika
K. Dimiters regulāri iestājies pret homoseksualitāti un Lesbiešu, geju, biseksuāļu, transpersonu un viņu draugu apvienības "Mozaīka" kopš 2005. gada rīkoto Rīgas praidu.

Mūziķis arī kritizēja Latvijas valdību par iesaistīšanos Irākas karā. COVID-19 pandēmijas laikā Dimiters aktīvi piedalījās mītiņos pret COVID-19 vakcīnām.

Dimiters ir paudis prokremliskus uzskatus, tostarp veltījis dziesmu Krievijas iebrukumā Ukrainā nogalinātajam krievu algotnim Andrejam Ivančukam un 2022. gada 21. jūlijā uzspridzinātajai krievu politologa un ideologa Aleksandra Dugina meitai un RT žurnālistei Darjai Duginai.
Krievijas-Ukrainas kara laikā 2023. gadā Kaspars Dimiters izdeva savu sesto albumu krievu valodā "Uzmanību! Uzmanību! Runā karš.", kura iznākšanu daļēji apmaksājis Krievijas Ārlietu ministrijas atbildībā esošais "Ārvalstīs dzīvojošo tautiešu aizstāvības un atbalsta fonds".

## Privātā dzīve
K. Dimiters ir precējies ar performanču mākslinieci Līgu Dimiteri. Viņu laulībā dzimuši divi dēli: Jēkabs un Stefans Ezra. Mūziķa māsa Kristiāna Dimitere ir Latvijā pazīstama māksliniece.

## Bibliogrāfija
* *Krusta Skolas grāmatiņa: dzejoļi un dziesmu vārdi* (1995)
* *Atrodi mani* (krājums, 1998)
* *Sen jau es lidotājs* (dzeja, 1999)

## Diskogrāfija

* *Mans kumoss pilsētas baložiem* (ar grupu Remix, LP, 1988)
* *Krusta Skola jeb Kliedziena attālumā no sirds* (CD, 1995; atkārtoti 2004)
* *Pēdējais pirāts* (MC, 1996)
* *Puisēns aizlido* (MC, CD, 1997)
* *Tims Tālers jeb Pārdotie smiekli* (MC, 1998)
* *Rīgas Laiks* (MC, 1998)
* *Pirāts atkal burās* (MC, 1999)
* *Ai, Latvija!* (MC, CD, 2001)
* *Dzīvie uz salas* (MC, CD, 2002)
* *Ķīlnieku balādes* (CD, 2003)
* *Krimuldas Krusta Skolas sestdienas vakara lūgšanu dziesmas* (CD, 2004)
* *Princesīte* (izlase, CD, 2004)
* *Pēdējais pirāts. Baigi gribas dzīvot baigi2* (izlase, 2XCD, 2006)
* *Cik smalkā diegā viss karājas* (ar K. Elsberga dzeju, CD, 2006)
* *Aklā Margrieta* (CD, 2007)
* *Par sunīti un kaķīti* (K. Dimitera dziesmas bērniem no teātra izrādēm, CD, 2007)
* *Родная кровь* (krievu valodā, CD, 2007)
* *Kamene ledus balonā* (CD, 2010)

## Filmogrāfija
* Tavs dēls (1978) — *epizodē*
* Tumšie brieži (2006) — *Alfs*

## Atsauces

## Ārējās saites
* Bijusī K. Dimitera mājas lapa